UIDAI ने कहा है कि अगर 8 जनवरी तक इन सवालों का जवाब नहीं दिया गया तो यह मान लिया जाएगा कि किसी के भी फिंगर प्रिंट या आंखों की पुतलियों का रिकॉर्ड हासिल नहीं किया गया था। बता दें, अंग्रेजी अखबार ने अपनी खबर में दावा किया था कि उसने एक व्हाट्सएप ग्रुप से मात्र 500 रुपए में आधार का डाटा हासिल करने वाली सर्विस खरीदी और उनको करीब 100 करोड़ आधार कार्ड का एक्सेस मिल गया। अखबार ने अपनी खबर में दावा किया कि 300 रुपए ज्यादा देने पर उन्हें उस आधार कार्ड की जानकारी को प्रिंट करवाने का भी एक्सेस मिल गया था। खबर में कहा गया कि इसके लिए अलग से एक सॉफ्टवेयर था। अखबार ने कहा कि इस दौरान उनको लोगों के नाम, पता, फोटो, फोन नंबर और ईमेल आईडी की पूरी जानकारी मिली थी।